1“Mutaleha emyooyo cheeng'we chanyaasibwa daawe; fukiirire mu Nasae, mufukiirire mw'ese syesi. 2Mu nyumba ya Laata mulimo ebiseenge biingi; nibitahabeere bityo, mani mba ndahababoleere endi njia ohubatekehera esifwo? 3Mani ese ninjia, mani ndabatekehera esifwo, handi mba njia ohwiicha mani mbabukule mbaleete yindi, hubulaanu yimba niindi, mwesi munyale ohubaayo. 4Nae handi mumanyire busa engira yicha eyo yindi ohuchia.” 5Nae Tomasi yeecha yamuboolera ati, “Omwaami, efwe haba sihumanyire yooli ohuchia; mani hunyala hutye ohumanya engira eyo?” 6Nae Yesu yeecha yamuboolera ati, “Ese niise engira, handi obwadyeeri, handi obulamu; abulao omuundu yeesi onyala ohwiicha eyiri Nasae, natabitiire hweese. 7Muba mwamanya ese, muba mwamanya Laata yesi; esiha syeene sino mumumanyire, handi mumalire ohumubonaho.” 8Nae Filipo yeecha yaboolera Yesu ati, “Omwaami, tweekeseho Laata, huba hunekuta.” 9Nae Yesu yeecha yamuboolera ati, “Ewe Filipo, ese mbereenge busa naawe hulw'embaka ndeeyi yityo, nae kata haba siwuumanyire daawe? Oyo owamala ohumbona, aba yamala ohubona Laata; nae wahanyala ohuboola otye oti, ‘Tweekese busa Laata’? 10Ewe hane haba sofukiirira oti ese ndi mu Laata, handi Laata ali mw'ese? Emboosi chino chimbabooleranga, haba sichiboolanga hu lw'obunyala bwaange ese omweene; nae hulw'obunyala bwa Laata, oyo owamenya mw'ese oba naali ohuholaanga emirimo chae busa. 11Fukiirira echaange oti, ese ndi mu Laata, handi Laata ali mw'ese; ataali awo, mani fukiirira mw'ese hulw'emirimo chino cheene busa. 12“Mbaboolera obwadyeeri bweene endi, oyo yeesi owufukiiriramo, aba yesi achia ohunyala ohuhola emirimo chino chiindi ohuholaanga; handi kata aba achia ohuholaanga emirimo chihiraho nende echo, olwohuba ese ndi ohuchia eyiri Laata. 13Esiindu syoosi simuba nimuchia ohusaba hulw'eliita lyaange, mba njia ohusihola, hu bulaanu Laata akinisibirwe mu Mwaana; 14nikali mbwe musaba esiindu syoosi mu liita lyaange, njia ohusihola. 15“Nikali mbwe eng'we mundaha, muba mucha ohudiira amalako kange. 16Mani mba njia ohwekweeda Laata, mani aba achia ohubabeeresa Omukeraki wundi, oba achia ohubechaanga nang'we olubeerera, 17oyo oli Omwooyo kw'obwadyeeri, oyo yi syaalo sitanyala ohubukaanira, olwohuba haba sisinyala humubona, kata nende ohumumanya daawe; eng'we mumumanyire, olwohuba yamenya naang'we, handi achia ohuba mw'eng'we. 18“Ese haba siinjia ohubaleha awo endyo busa; nae njia ohwiicha yimuli. 19Nae kata katyo, hulw'esiha sidiidi muno, handi esyaalo sisichia humbonaho daawe, nae eng'we mucha ohumbona; mani olwohuba ese nduwo omulamu, mwesi mucha ohubaao abalamu. 20Hu ludaalo olwo, nihwo humucha ohumanyira elalira muti hane ese ndi mu Laata, handi eng'we muli mw'ese, handi ese syesi ndi mw'eng'we. 21Oyo yeesi odiira amalako kange, mani yakaholeraho, oyo niye oba niyandaha; handi oyo owundaha, aba achia ohudahwa nende Laata, handi syesi mba njia ohumudaha nende ohumubonehera.” 22Nae Yuda (otaali Yiskarioti) yeecha yaboolera Yesu ati, “Omwaami, siba sitye siti, ewe ochia ohutubonehera, nae haba sobonehera esyaalo?” 23Nae Yesu yakobolamo ati, “Omuundu yeesi nikali mbwe yandaha, aba achia ohuloonda emboosi change, mani Laata aba achia ohumudaha, mani huba hucha ohwiicha yali, mani humenye nae. 24Oyo yeesi otaandaha, haba saadiira emboosi change daawe; handi engeraka yange yowulira yino, haba siyaange daawe, nae ya Laata, oyo owanduma. 25“Mbalomalomeere emboosi chino nisisiiri nang'we. 26Nae Omukeraki oyo, Omwooyo Mwolerefu, yi Laata achia ohutuma yeecha mu liita lyaange, achia ohubeekesa ebiindu byoosi, nende ohubechulisa ebiindu byoosi bindababooleraanga. 27Mbaleha mu mireembe; mbabeeresa emireembe change; simbabeeresa emireembe koti lu syaalo siberesaanga daawe. Mutaleha emyooyo cheeng'we chachuunisibwa daawe, kata mutachireha chaatya daawe. 28Mumbuliire nimbaboolera endi, ‘Ese mbwao, handi njia ohukobola njiche yimuli.’ Nimundahireenge, mani muba musangaalire, olwohuba njia eyiri Laata; olwohuba Laata yaahira muno. 29Mani mbawo mbaboleere nibitaholehana, mani nibiicha byaholehana, munyale ohufukiirira. 30Ese haba sisiicha ohulomalomaanga nang'we ebiindu biingi muno, olwohuba omutuki w'esyaalo sino mbawo yeecha. Nae oyo abula nende obunyala hw'ese daawe; 31nae ese hola koti lu Laata aba yandagiire, hu syaalo syeemeo simanye siti, ese ndaha Laata. Musiingire, mulehe huweeo bwaangu.
lug_Latn